wickkiey/tamil-wikipedia-markdown huggingface dataset:
# பியூரான்


**பியூரான்** (*Furan*) ஒரு பல்லின வளைய கரிமச் சேர்மம் ஆகும். கரிம வளையத்தின் ஐந்து பகுதிகளில் நான்கு கார்பன் அணுக்களையும் ஒரு ஆக்சிசன் அணுவினையும் கொண்டுள்ளது. இவ்வாறான வளையங்ளைக் கொண்ட கரிமச்சேர்மங்கள் பியூரான்கள் என குறிப்பிடப்படுகின்றன.  

பியூரான் ஒரு நிறமற்ற, தீப்பற்றக்கூடிய, உயர்ந்தளவு ஆவியாகக்கூடிய நீர்மம். இதன் கொதிநிலை புள்ளி அறை வெப்பநிலைக்கு நெருக்கமாக உள்ளது. ஆல்ககால், ஈதர், மற்றும் அசிட்டோன் போன்ற கரிமச்சேர்மங்களில் கரைகிறது. சிறிதளவு நீரில் கரைகிறது. நச்சுத்தன்மை உடையது மற்றும் மனிதர்களுக்கு புற்றுநோயை உண்டாக்ககூடியது. மற்ற வேதிச்சேர்மங்களுக்கு ஒரு தொடக்கப் புள்ளியாக பயன்படுத்தப்படுகிறது.  

## தயாரிப்பு
தொழில்முறையில், ஃபர்புரால் பல்லேடியம் வினையூக்கி முன்னிலையில் கார்பனைல் நீக்கம் நடைபெற்று (அல்லது) 1,3-பியூட்டாடையீன் காப்பர் முன்னிலையில் ஆக்சிஜனேற்றமடைந்து பியூரான் கிடைக்கிறது.
# விக்கிப்பீடியா:முதற்பக்கக் கட்டுரைகள்/சூன் 25, 2017

<div id="mp-tfa-img">  

</div>  
**குப்தப் பேரரசு** (ஆட்சிக் காலம் கி பி 320 – 550) இந்தியத் துணைக்கண்டத்தின் பெரும் பகுதிகளை ஆண்ட பேரரசுகளில் ஒன்றாக விளங்கியது. குப்தப் பேரரசை நிறுவியவர் ஸ்ரீகுப்தர் ஆவார். கி பி 320 முதல் 550 வரை, குப்தர் எனும் அரச மரபினரால் ஆளப்பட்ட இப்பேரரசு அதன் உச்சக்கட்டத்தில், அக்கால வட இந்தியாவின் பெரும் பகுதியை உள்ளடக்கி இருந்தது. இப்பேரரசின் பகுதிகளாக இன்றைய பாகிஸ்தான், இந்தியா, வங்காளதேசம் ஆகிய நாடுகள் அமைந்திருந்தன. அறிவியல், கணிதம், வானியல், சமயம், இந்திய தத்துவம் ஆகிய துறைகளில் சிறந்து விளங்கியதால், குப்தப் பேரசின் காலம் இந்தியாவின் பொற்காலம் எனக் குறிப்பிடப்படுவது உண்டு. குப்தர்களின் ஆட்சியில் ஏற்பட்டிருந்த அமைதியும், வளமும் அறிவியல் மற்றும் கலைத் துறைகளில் வளர்ச்சி ஏற்படுவதை ஊக்குவித்தன. பதின்ம எண்முறை, இந்திய எண் முறை மற்றும் பூஜ்ஜியம் குப்தப் பேரரசுக் காலத்துக் கண்டுபிடிப்புக்களே. வரலாற்றாளர்கள், செந்நெறி நாகரிகத்தின் ஒரு மாதிரியாக குப்தப் பேரசை, ஹான் பேரரசு, தாங் பேரரசு மற்றும் ரோமப் பேரரசு என்பவற்றுடன் ஒன்றாக வைத்து எண்ணுகிறார்கள்.  
**மேலும்...**
# விக்கிப்பீடியா:முதற்பக்கக் கட்டுரைகள்/சூலை 2, 2017

<div id="mp-tfa-img">  

</div>  
**குப்தப் பேரரசு** (ஆட்சிக் காலம் கி பி 320 – 550) இந்தியத் துணைக்கண்டத்தின் பெரும் பகுதிகளை ஆண்ட பேரரசுகளில் ஒன்றாக விளங்கியது. குப்தப் பேரரசை நிறுவியவர் ஸ்ரீகுப்தர் ஆவார். கி பி 320 முதல் 550 வரை, குப்தர் எனும் அரச மரபினரால் ஆளப்பட்ட இப்பேரரசு அதன் உச்சக்கட்டத்தில், அக்கால வட இந்தியாவின் பெரும் பகுதியை உள்ளடக்கி இருந்தது. இப்பேரரசின் பகுதிகளாக இன்றைய பாகிஸ்தான், இந்தியா, வங்காளதேசம் ஆகிய நாடுகள் அமைந்திருந்தன. அறிவியல், கணிதம், வானியல், சமயம், இந்திய தத்துவம் ஆகிய துறைகளில் சிறந்து விளங்கியதால், குப்தப் பேரசின் காலம் இந்தியாவின் பொற்காலம் எனக் குறிப்பிடப்படுவது உண்டு. குப்தர்களின் ஆட்சியில் ஏற்பட்டிருந்த அமைதியும், வளமும் அறிவியல் மற்றும் கலைத் துறைகளில் வளர்ச்சி ஏற்படுவதை ஊக்குவித்தன. பதின்ம எண்முறை, இந்திய எண் முறை மற்றும் பூஜ்ஜியம் குப்தப் பேரரசுக் காலத்துக் கண்டுபிடிப்புக்களே. வரலாற்றாளர்கள், செந்நெறி நாகரிகத்தின் ஒரு மாதிரியாக குப்தப் பேரசை, ஹான் பேரரசு, தாங் பேரரசு மற்றும் ரோமப் பேரரசு என்பவற்றுடன் ஒன்றாக வைத்து எண்ணுகிறார்கள்.  
**மேலும்...**
# பிர்ரோல்



**பிர்ரோல்** ஒரு பல்லின வளைய மணவியற் கரிமச்சேர்மம், ஐந்து தொகுதிகளை உடைய இதன் மூலக்கூறு வாய்ப்பாடு C<sub>4</sub>H<sub>4</sub>NH. இது நிறமற்றது, எளிதில் ஆவியாக கூடியது, காற்றில் வைக்கும் போது அடர்நிறத்தை பெறுகிறது. இதன் பதிலீட்டு தொகுதிகள் பிர்ரோல்கள் என அழைக்ப்படுகின்றன. எடுத்துகாட்டாக, *N*-மெத்தில்பிர்ரோல், C<sub>4</sub>H<sub>4</sub>NCH<sub>3</sub>. போர்போபிலினோசன், மூவிணைய பதிலீட்டு பிர்ரோல்,ஹீம் போன்ற பல இயற்கை பொருட்கள் உருவாக்கும் உயிரியல் தொகுப்பு காரணியாகவும் உள்ளது.  

பிர்ரோல் சேர்மம் மிகவும் சிக்கலான பெரியவளையங்களைக் கொண்டுள்ளது. குறிப்பாக, போர்பைரினில் உள்ள ஹீம், குளோரின்கள், பாக்டிரியோகுளோரின்கள், குளோரோபில், மற்றும் போர்பைரினோசன்கள்.  

## தொகுப்பு

தொழிற்துறையில் பிர்ரோல், SiO<sub>2</sub>, Al<sub>2</sub>O<sub>3</sub> போன்ற திண்ம அமில வினையூக்கியின் முன்னிலையில் பியூரான் அம்மோனியாவைக் கொண்டு தயாரிக்கப்படுகிறது.  

பிர்ரோலிடினை வினையூக்கி உடன் ஐதரசன்நீக்கம் செய்வதாலும் பிர்ரோல் தொகுக்கப்படுகிறது.
# எம். சக்தி

**எம். சக்தி** (*M. Sakthi*) ஓர் இந்திய அரசியல்வாதியும், முன்னாள் தமிழ்நாடு சட்டமன்ற உறுப்பினரும் ஆவார். இவர், 2011 ஆம் ஆண்டு நடைபெற்ற தமிழ்நாடு சட்டமன்றத் தேர்தலில் சீர்காழி சட்டமன்றத் தொகுதியில் இருந்து அண்ணா திராவிட முன்னேற்ற கழகத்தின் சார்பாக போட்டியிட்டுத் தேர்ந்தெடுக்கப்பட்டார்.
# கலப்பட உணவு

கலப்படம் என்பது சட்டப்பூர்வ குற்றமாகும், மேலும் அரசாங்கம் நிர்ணயித்த சட்டத் தரங்களை உணவுப் பொருட்கள் பூர்த்தி செய்யத் தவறினால், அது **கலப்பட உணவு** (*Adulterated food*) என்று கூறப்படுகிறது. கலப்படத்தின் ஒரு வடிவமானது, உணவுப் பொருளின் அளவை அதிகரிப்பதற்காக உணவுப் பொருளில் மற்றொரு பொருளைச் சேர்ப்பதாகும், இதன் விளைவாக உணவுப் பொருளின் உண்மையான தரம் இழக்கப்படுகிறது. இந்த பொருட்கள் இலவசமாக அல்லது மலிவாகவோ கிடைக்கக்கூடிய உணவுப் பொருட்களாகவோ அல்லது உணவு அல்லாத பொருட்களாகவோ இருக்கலாம். இறைச்சி மற்றும் இறைச்சிப் பொருட்களில் கலப்படம் செய்யப் பயன்படுத்தப்படும் சில பொருட்கள் தண்ணீர் பனிக்கட்டி, குறிப்பிட்ட விலங்குகளின் இறைச்சியைத் தவிர ஏனைனய விலங்குகளின் இறைச்சி போன்றவையாக உள்ளன.கடல் உணவு விஷயத்தில், கலப்படம் என்பது இனங்கள் மாற்றீட்டைக் குறிக்கலாம். (கடல் உணவு தவறாகப் பெயரிடுதல்), இதில் தயாரிப்பு அடையாளச் சிட்டையில் காணப்பட்ட இனங்களுக்குப் பதிலாக மற்றொரு இனத்தை மாற்றி வைத்தல் அல்லது வெளிப்படுத்தப்படாத செயலாக்க முறைகள் போன்றவை அடங்கும். இவ்வாறான செயல்முறைகளில் சேர்மானப் பொருள்கள், அதிகப்படியான நிறமூட்டல், மெருகூட்டல் போன்ற சிகிச்சைகள் , அல்லது குறுகிய எடை போன்ற விவரங்கள் நுகர்வோருக்கு வெளிப்படுத்தப்படுவதில்லை.  

## வரலாறு
பண்டைய ரோம் மற்றும் இடைக்காலத்தில் உணவுக் கலப்படம் தொடர்பான வழக்குகளை வரலாற்றாசிரியர்கள் குறிப்பிட்டுள்ளனர். கலப்படம் பற்றிய சமகாலத் தரவுகள் 1850 களில் இருந்து இன்று வரை உள்ளன.
# ஒருங்கொளி ஒத்திசைவு நீக்கம்

ஒளியியல் இயற்பியலில், **ஒருங்கொளி ஒத்திசைவு நீக்கம்** (*laser detuning*) என்பது ஒரு குவைய அமைப்பில் ஒருங்கொளி அதிர்வெண்ணை ஒத்திசைவு அதிர்வெண்ணில் இருந்து சற்றுத் தள்ளி இருக்கும் அதிர்வெண்ணிற்கு முடுக்கி/ஒடுக்கி விடுவதாகும். நிகழ்வாக அல்லாமல் அளவாகக் கருதும்போது ஒருங்கொளி ஒத்திசைவு நீக்கம் என்பது குவைய அமைப்பின் ஒத்திசைவு அதிர்வெண்ணிற்கும் ஒருங்கொளியின் ஒளியியல் அதிர்வெண்ணிற்கும் (அல்லது அலைநீளம்) இடையிலான அதிர்வெண் வேறுபாடாகும். மேலும், சீரொளிக் கருவிகள் ஒத்திசைவு அதிர்வெண்ணிற்குக் கீழ் ஒளியன்களை ஒடுக்கி விடும்போது அதனை "சிவப்பு-இசைவாக்கம்" (*red-detuned*) என்றும், ஒளியன்களை அதிர்வெண்ணிற்கு மேல் முடுக்கி விடும்போது அதனை "நீல-இசைவாக்கம்" (*blue-detuned*) என்றும் அழைக்கிறோம்.  
## விளக்கம்

மின்காந்த நிறமாலையின் ஒளியியல் அதிர்வெண் வரம்பில் (அதாவது சில THz முதல் சில PHz வரையிலான அதிர்வெண் அல்லது அதற்கு சமமான அலைநீளம் 10 nm முதல் 100 μm வரை) ஒத்திசைவு அதிர்வெண் <math>\omega_0</math> ஐக் கொண்ட அமைப்பைக் கவனிப்போம். இந்த மதிப்புக்கு நெருக்கமான <math>\omega_L</math> அதிர்வெண் கொண்ட ஒருங்கொளி மூலம் இந்த அமைப்பு முடுக்கி விடப்படும்போது, ஒருங்கொளி ஒத்திசைவு நீக்கம் பின்வருமாறு வரையறுக்கப்படுகிறது:  

<math display="block">\Delta \omega\ \overset{\underset{\mathrm{def}}{}}{=} \ \omega_L - \omega_0 </math>  

ஒளியியல் அதிர்வெண் வரம்பில் இத்தகைய ஒத்திசைவு அமைப்புகளின் மிகவும் பொதுவான எடுத்துக்காட்டுகள் ஒளியியல் குழிவுகள், அணுக்கள் மற்றும் மின்கடத்தா அல்லது குறைகடத்திகள் ஆகியவையாகும்.  

## பயன்பாடுகள்
### அணுக்களின் ஒருங்கொளி குளிர்வு
ஓர் இயங்கமைப்பில் ஆய்வக சட்டக நிலையில் ஒருங்கொளிகள் ஒத்திசைவு அலைவெண்ணில் இருந்து டாப்பிளர் பெயர்ச்சியுறும்படி ஒத்திசைவு நீக்கம் செய்யும்போது, அவை குறிப்பிட்ட வேகத்திலும் குறிப்பிட்ட திசையிலும் இயங்கும் அணுக்களை மட்டுமே கட்டுபடுத்தி ஒருங்கொளி குளிர்வை உருவாக்கி, காந்த ஒளியியலாகச் சிறைப்படுத்துகின்றன.  

### ஒளியியக்கவியல்

ஒருங்கொளியால் அணுக்களைக் குளிர்விப்பது போலவே, ஒத்திசை நீக்கத்தின் குறி, ஒளியியக்கவியல் பயன்பாடுகளில் முதன்மைப் பாத்திரம் வகிக்கிறது. செம்பெயர்ச்சி ஒத்திசைவு நீக்கக் களத்தில், ஒளியியக்கவியல் அமைப்பு குளிர்ந்து ஒருங்கியல் ஆற்றல் ஒளியில் இருந்து எந்திரவியல் முறைமைக்கு பரிமாற்றப்படுகிறது. நீலப்பெயர்ச்சி ஒத்திசைவு நீக்கக் களத்தில், ஒளியியக்கவியல் அமைப்பு சூடாகி, எந்திரவியல் மிகைப்பும் ஒருங்கியல்நிலை நெரிப்பும் குவையத் தொலைவிணக்கமும் ஏற்படுகின்றன. ஒத்திசைவுள்ள நேர்வில், ஒத்திசைவு நீக்கம் சுழியானால், எந்திர இயக்கத்தை உயர் உணர்திறத்துடன், லிகோ(LIGO)வில் நிகழ்வது போல கண்டறியலாம் .
# நா. காசிராமன்



**நாராயண காசிராமன்** (*N. Kasiraman*) இந்தியாவைச் சேர்ந்த ஒர் அரசியல்வாதியும் தமிழ்நாட்டின் முன்னாள் சட்டமன்ற உறுப்பினரும் ஆவார். தஞ்சாவூர் மாவட்டம் கும்பகோணம் வட்டம் புத்தகரம் கிராமத்தில் பிறந்தார். காசிராமன், கும்பகோணம் அரசினர் கல்லூரியில் கல்லூரிப் படிப்பினை முடித்தார். கும்பகோணம் சட்ட மன்றத் தொகுதிக்கு 1967 மற்றும் 1971ஆம் ஆண்டுகளில் நடைபெற்ற சட்டமன்றத் தேர்தல்களில் இந்திய தேசிய காங்கிரசு வேட்பாளராகப் போட்டியிட்டு தமிழ்நாடு சட்டப் பேரவை உறுப்பினராகத் தேர்ந்தெடுக்கப்பட்டார்.  

## வாழ்க்கைக் குறிப்பு
காசிராமன் கும்பகோணத்தில் பி.எசு.நாராயண ஐயருக்கு மகனாகப் பிறந்தார். நாராயண ஐயர் ஒரு போக்குவரத்து தொழிலதிபர் மற்றும் நகரத்தின் மிகப்பெரிய போக்குவரத்து நிறுவனமான ராமன் மற்றும் ராமன் நிறுவனத்தின் நிறுவனர் ஆவார். காசிராமன் ஏப்ரல் 11, 1999 அன்று இறந்தார்.
# கி. கிருஷ்ணமூர்த்தி


**கிருஷ்ணசாமி கிருஷ்ணமூர்த்தி** (சூலை 1, 1944 - சனவரி 16, 2019) ஓர் இந்திய அரசியல்வாதியும், முன்னாள் நாடாளுமன்ற உறுப்பினரும் மற்றும் சட்டமன்ற உறுப்பினரும் ஆவார்.  

## வாழ்க்கை வரலாறு
இவர் சூலை 1, 1944 ஆம் ஆண்டு தஞ்சாவூர் மாவட்டம், கும்பகோணத்தில் கிருஷ்ணசாமி என்பவருக்கு மகனாகப் பிறந்தார். கும்பகோணம் அரசு கல்லூரியில் பட்டப்படிப்பு முடித்த இவர், சென்னை சட்டக் கல்லூரியில் பயின்று பட்டம் பெற்றார்.  

## அரசியல்
இவர் 1984 முதல் 1988 வரை தமிழ்நாடு சட்டமன்றத்தில் உறுப்பினராக பணியாற்றினார். 1998 இல், மயிலாடுதுறை மக்களவை தொகுதியிலிருந்து, தமிழ் மாநில காங்கிரஸ் வேட்பாளராக தேர்தலில் போட்டியிட்டு, வெற்றிபெற்றார்.  

## குடும்பம்
இவர் மல்லிகா என்பவரை செப்டம்பர் 8, 1975 ஆம் ஆண்டு திருமணம் செய்து கொண்டார். இவர்களுக்கு இரு மகள்கள் உள்ளனர்.  

## ஆதாரங்கள்
# குடுமியான்மலை சிகாகிரீசுவரர் கோவில்


**சிகாகிரீஷ்வரர் கோவில்** என்பது இந்தியாவிலுள்ள, தமிழ்நாடு மாநிலத்தின் புதுக்கோட்டை மாவட்டம், இலுப்பூர் வட்டம், குடுமியான்மலையில் அமைந்துள்ள சிவன் கோவிலாகும். இக்கோவிலின் மூலவர் சிகாநாதர் என அழைப்படுகிறார். இவருக்கு குடுமிநாதர் என்றொரு பெயரும் உண்டு. மூலவர்:  
*சிகாநாதர்*, அம்பிகை பெயர்: *அகிலாண்டேஸ்வரி* மற்றும் இக்கோயிலின் புராண பெயர்*:திருநலக்குன்றம்* ஆகும்.  

இக்கோயில் புதுக்கோட்டையிலிருந்து விராலிமலை செல்லும் சாலையில் 16 கிலோ மீட்டர் தொலைவில் உள்ளது இக்கோயில்.காலை 6 மணி முதல் 11 மணி வரையும், மாலை 4 மணி முதல் இரவு 8 மணி வரையும் திறந்திருக்கும்.  
## நிர்வாகம்
இக்கோவில் இந்திய அரசின் தொல்பொருள் ஆய்வுத்துறையின் கீழ் செயல்பட்டு வருகிறது.  

## தெய்வங்கள்
இக்கோவிலில் சொர்ணாம்பிகை அம்மன், விநாயகர், ஹனுமன், தெட்சிணாமூர்த்தி, பைரவர், பெருமாள் மற்றும் மலையின் உச்சியில் முருகக்கடவுள் போன்ற தெய்வங்கள் உள்ளது.  
## கோயில் பெருமைகள்
இக்கோயில் சிவாலயமாக இருந்தாலும் பெருமாளின் தசாவதார சிலைகள் தூண்களில் வடிக்கப்பட்டுள்ளது. அதிலும் குதிரையில் அமர்ந்துள்ள வீரனின் சிலை, கல்கி அவதாரம் என்றே கருதப்படுகிறது. ஒரு குதிரையில் இளைஞனும், மற்றொரு குதிரையில் முதியவர் ஒருவரும் உள்ளனர். கிபி பத்தாம் நூற்றாண்டில் இத்தலம் " திருநலக்குன்றம்' என்று அழைக்கப்பட்டது. சனீஸ்வரனால் சோதிக்கப்பட்ட நளன் இத்தலத்தில் வந்து சிகாநாதரை வணங்கி அருள்பெற்றான் என்று கர்ண பரம்பரைக் கதை கூறுகிறது.  
பொதுவாக சிவாலயங்களில் துவார பாலகர்கள் கண்டிப்பான முகத்தோற்றத்துடன் கிழக்கு நோக்கி வாயில் காப்பார்கள். ஆனால் இக்கோயிலில் தெற்கும், வடக்குமாக நின்ற நிலையில் இரு துவாரபாலகர்கள் உள்ளனர். இவர்களில் ஒருவர் புன்னகை பூத்த நிலையிலும், மற்றொருவர் சற்றே கடுமையான முகத்தோடும் காணப்படுகின்றனர்.  

இக்கோயில் தாயாரை *அகிலாண்டேஸ்வரி* என அழைக்கப்படுகிறாள். இக்கோயிலில் உமையாள்நாச்சி என்ற தேவதாசி, அம்மன் சன்னதி ஒன்றை கட்டினாள். அவளுக்கு *மலையமங்கை* என பெயர் சூட்டினாள். காலப்போக்கில் அது சவுந்தரநாயகி சன்னதியாக மாறியிருக்கக்கூடுமென தெரிகிறது  

## இசைக் கல்வெட்டு

மகேந்திரவர்ம பல்லவனுடைய இசைக் கல்வெட்டு இக்கோயிலில் உள்ளது.  

## குடவரைக்கோவில்
மலையினைக் குடைந்து, குடவரைக் கோயில் அமைக்கப்பட்டுள்ளது. இக்குடவரை பல்லவர் காலத்தைச் சேர்ந்தது. இங்கு ஆயக்கலைகள் 63ஐயும் விளக்கக்கூடிய கற்சிற்பங்கள் இக்கோவிலில் இடம் பெற்றுள்ளது.  

## பங்குனி உத்திர திருவிழா
ஒவ்வொரு ஆண்டும் பங்குனி உத்திரத்தில் தெப்ப உற்சவத் திருவிழா நடைபெறுகிறது.
# ஊராட்சி ஒன்றிய நடுநிலைப் பள்ளி, செவ்வாய்ப்பட்டி

**செவ்வாய்ப்பட்டி ஊராட்சி ஒன்றிய நடுநிலைப்பள்ளி** (*PUMS SEVAIPATTI*) இந்தியாவின் தமிழ்நாடு மாநிலம் புதுக்கோட்டை மாவட்டத்தின் கறம்பக்குடி என்ற ஊராட்சி ஒன்றியத்தில் அமைந்துள்ளது.  

## நிா்வாகம்
ஊராட்சி ஒன்றிய தொடக்கப்பள்ளியாக 23.1.1956 ஆம் ஆண்டு தொடங்கப்பட்டது. பின் நடுநிலைப்பள்ளியாக 6.6.2008 அன்று தரம் உயர்த்தப்பட்டது. தமிழ்நாடு அரசின் தொடக்கக்கல்வித்துறையின் கீழ் செயல்படும் ஊராட்சி ஒன்றிய நடுநிலைப்பள்ளி கறம்பக்குடி உதவித் தொடக்கக் கல்வி அலுவலா் அவர்களின் நிர்வாகத்தில் செயல்படுகிறது. ஒன்று முதல் எட்டாம் வகுப்பு வரை இப்பள்ளியில் பயிற்றுவிக்கப்படுகிறது.  

## மாணவா்கள் மற்றும் ஆசிரியா்கள்
பள்ளியில் மொத்தமாக 262 மரணவா்கள் கல்வி பயின்று வருகின்றனர். ஒரு தலைமையாசிரியா் மூன்று பட்டதாாி ஆசிாியா்கள் நான்கு இடைநிலை ஆசிரியா்கள் என எட்டு ஆசிரியா்கள் பணியாற்றி வருகின்றனர். பள்ளியில் பயிலும் மாணவர்கள் அனைவருக்கும் அரசின் நலத்திட்டங்களான பாடநுால் சீருடை குறிப்பேடுகள் காலணிகள் எழுதுபொருட்கள் கல்வி உதவித்தொகைகள் போன்றவை வழங்கப்படுகின்றன. புதுக்கோட்டையில் நடைபெற்ற புத்தகத் திருவிழாவில் இப்பள்ளி மாணவர்கள் கவிதை மற்றும் ஓவியப் போட்டிகளில் வென்று பரிசு பெற்றனர்.  

## கற்றல் முறைகள்
பள்ளியில் ஒன்று முதல் நான்கு வகுப்பு வரை செயல்வழி கற்றல் முறையிலும் ஐந்நாம் வகுப்பு மாணவா்களுக்கு எளிய படைப்பாற்றல் கல்வி முறையிலும் ஆறு முதல் எட்டு வகுப்பு வரை படைப்பாற்றல் கல்வி முறையிலும் கற்றல் கற்பித்தல் நடைபெறுகிறது. பாடத்திறன்கள் கணினி தொடுதிரை வகுப்புகள் பாிசோதனைகள் மூலமும் கற்பிக்கப்படுகிறது.  

## பள்ளி புரவலர்கள்
பள்ளியானது பொதுமக்களின் ஒத்துழழைப்பால் மேம்பாடு அடைந்து வருகிறது.பள்ளிக்கு விழா மேடை ஆசிரியர்கள் ஒத்துழைப்புடன் புதிய கட்டிடம் மின்விசிறி நாற்காலி தையல் இயந்திரம் பள்ளி புரவலர்கள் 102 பேர் மற்றும் ரோட்டரி சங்கம்மூலம் ஆழ்துளை கிணறு, தொடுதிரை அரங்கம், நுழைவாயில் போன்றவை நன்கொடையாக பள்ளிக்கு அளித்துள்ளனர்.  

## விழாக்கள்
ஆண்டுதோறும் உணவுத்திருவிழா, அறிவியல் கண்காட்சி, ஆண்டுவிழா போன்ற விழாக்கள் நடைபெறுகிறது. பள்ளியானது மாவட்டத்தின் சிறந்த பள்ளியாக தோ்ந்தெடுக்கப்பட்டு சிறந்த பள்ளிக்கான விருதை 2014-2015 கல்வியாண்டில் பெற்றுள்ளது.  

## பள்ளி சிறப்பு
- குடிநீர் சுத்திகரிப்பு இயந்திரம்
- வகுப்பறை சுவரோவியங்கள்
- கணினி வழிக்கல்வி
- இணையதள வசதி
- கோளரங்க வகுப்பறை
- தொடுதிரை வகுப்பறை
# விலங்கியல் பெயரிடுதல்



விலங்கியல் பெயரிடுதல் வாயிலாக விலங்கியலாளர்கள் விலங்கின உயிர் பிரிவுகள் மற்றும் சிற்றினம் போன்றவை பற்றி தகவல்களை தங்களுக்குள் பதிர்ந்கொள்ள உதவுகிறது.  

விதிப்பிரிவு 1-ன் படி விலங்கின வகைப்பாட்டில் இயற்கையில் வாழுகிற மற்றும் மறைந்த விலங்கினங்களை வகைப்படுத்த விலங்கின பெயரிடுதல் முறை வழி வகுக்கிறது. பெயரிடுதலுக்கான மூன்று அடிப்படைத் தேவைகள் பின்வருமாறு.  

## தனித்தன்மை
ஒரு வகைப்பாட்டு அலகின் பெயர், ஒரு கோப்பின் குறியீட்டு எண் போன்றதாகும். அது அவ்வலகு பற்றிய தகவல்களை உடனடியாகப் பெறுவதற்கு உதவுகிறது. லின்னேயஸ் எழுதிய சிஸ்டமா நேச்சுரே என்ற நூலின் 10வது (1758) பதிப்பின் படி இருபெயரிட்டு முறையின் வழியாக சிறப்பினம் என்பது வகுக்கப்பட்டது.  

இரு பெயரிட்டு முறையின்படி ஒவ்வொரு உயிரினமும் தனது பெயரின் முதல் பகுதியில் பேரினத்தையும் இரண்டாம் பகதியில் சிற்றினத்தையும் கொண்டுள்ளன.  

சிற்றினப் பெயர் எந்த சூழ்நிலையிலும் இருமுறை அமையக் கூடாது. எடுத்துக்காட்டாக பேந்த்ரா லியோ, பேந்த்ரா டைகிரீஸ், பேந்த்ரா பார்டஸ் பேரின சிற்றினப் பெயர்களின் இணைப்பே பெயரின் சிறப்பாகும்.  

## பெயரின் பொதுத்தன்மை
ஒரு விலங்கினத்தின் பெயரை எம்மொழிக்காரரும் அறிந்து கொள்ளும் வகையில் பன்னாட்டு ஒப்பந்தம் செய்யப்பட்டு இலத்தீன் மொழியை மட்டும் அறிவியல் மொழியாக ஏற்றுக் கொள்ளப்பட்டுள்ளது, இம்மொழி தற்போது பேச்சு வழக்கில் இல்லாத மொழியாகையால் புதுப்புது பெயர்கள் தோன்ற வாய்ப்பில்லை. அதனால் இம்மொழி அனைவராலும் ஏற்றுக் கொள்ளத் தக்க வகையில் அமைந்துள்ளது.  

விலங்கினப் பெயரிடுதலுக்காக யாரும் இலத்தீன் மொழியை கற்க வேண்டிய அவசியமில்லை. சூட்டப்பட்டுள்ள பெயரின் பின்பகுதியில் அஸ் ஆ என்சிஸ் போன்ற சில சிறிய இணைப்புகளைச் செய்வதன் வாயிலாக அப்பெயர் விதிகளுக்குட்பட்ட பெயராக ஏற்றுக் கொள்ளப்படும்.  

பண்டைய அறிவியல் கண்டுபிடிப்புகளும் படைப்புகளும் இலத்தீன் மற்றும் கிரேக்க மொழிகளிலேய பதிவு செய்யப்பட்டமையால் இலத்தீன் மொழியைப் பயன்படுத்துவது சாலச் சிறந்ததாகும். பெயர்கள் இலத்தீன் மொழியில் வழங்கப்பட்டால் பண்டைய இலக்கியங்களோடு ஒப்பிட்டு பார்க்க ஏதுவாகும்.  

## நிலைத்தன்மை
விலங்குகளின் பெயர்கள் இடத்திற்கு ஏற்றவாறும், காலத்திற்கு ஏற்றவாறும் அடிக்கடி மாறுமேயானால் அப்பெயர் பயனற்றதாகி விடும். மலும் ஒரு பொருளின் பெயரை அல்லது ஒரு உயிரினத்தின் பெயரை அடிக்கடி மாற்றும் போது பெரும் குழப்பமே விளையும். விலங்கினப்பெயர்களில் நிலைத்தன்மையை ஏற்படுத்தவே பன்னாட்டு விலங்கியல் பெயரிடல் முறைகள் உருவாக்கப்பட்டன.  

வகைப்பாட்டியலாளர்கள் ஒரு சிற்றினத்திற்கு பெயர் சூட்டும் முன்பு பன்னாட்டு விதிமுறைகளை கட்டாயம் படித்து அதனை தவறாமல் பின்பற்ற வேண்டும். வகைப்பாட்டியலாளர்களின் தவறுகள் காரணமாகவே விலங்கினப் பெயர்கள் மாறுதலுக்கு உள்ளாகின்றன. கடந்த 200 ஆண்டுகளில் பல பெயர் மாற்றங்கள் நிகழ்ந்துள்ளன.  

பன்னாட்டு விலங்கினப் பெயரிடுதல் விதிமுறைகள் அடிக்கடி விலங்கினப் பெயர்கள் மாற்றப்படாமம் அது தொடர்பான குழப்பங்கள் தோன்றாமலும் பாதுகாப்பாய் அமைகிறது.
# அரசு மேல்நிலைப் பள்ளி, மறமடக்கி

**அரசு மேல்நிலைப்பள்ளி, மறமடக்கி** (*Government High Secondary School Maramadakki*) என்பது இந்தியாவின் தமிழ்நாடு மாநிலம், புதுக்கோட்டை மாவட்டம், அறந்தாங்கி ஒன்றியம், மறமடக்கி கிராமத்தில் அமைந்துள்ளது.  

## நிர்வாகம்
இப்பள்ளி தமிழ்நாடு அரசு பள்ளிக்கல்வித்துறையின் கீழ் செயல்படுகிறது. மாவட்ட அளவில் புதுக்கோட்டை மாவட்ட முதன்மைக்கல்வி அலுவலர் இப்பள்ளியின் நிர்வாகத்தைக் கவனிக்கிறார்.  

## மாணவர்கள் மற்றும் ஆசிரியர்கள்
மறமடக்கி அரசு மேல்நிலைப்பள்ளியில் சுமாா் 1200 மாணவா்கள் பயின்று வருகின்றனர். மொத்தம் 29 ஆசிரியா்கள் பணியாற்றும் இப்பள்ளியில் 4 பிாிவுகள் உள்ளன. 1.கணிணிப் பிாிவு 2.உயிாியல் பிாிவு  
3.அறிவியல் பிரிவு 4. வேளாண்மைப் பிாிவு.  

### நலத்திட்டங்கள்
சீருடை, காலனிகள், புத்தகப்பை, பாடநுால்கள், நோட்டுப்புத்தகங்கள், பேருந்து பயண அட்டை போன்ற அனைத்து தமிழக அரசின் நலத்திட்டங்களும் அனைத்து நலத்திட்டங்களையும் பெற்று மாணவ, மாணவியா் ஆா்வமுடன் கல்வி கற்று வருகின்றனா். அறந்தாங்கி கல்வி மாவட்ட அளவில் நடைபெறும் விளையாட்டுப் போட்டிகளில் இப்பள்ளி மாணவர்கள் பங்கேற்று பரிசுகளை வென்றுள்ளனர்.
# டோக்கர்



**தோகிராக்கள்** *(Dogras)* என்பது ஜம்முவில் பெரும்பான்மையாக வசிக்கும் இராசபுதன இனக்குழு மக்களின் பெயர். ஜம்முவிற்கு தூக்கர் என்ற பெயரும் உண்டு. இப்பெயர் பழங்காலத்தில் வழங்கப்பட்டு வந்தது. தூக்கர் நகரில் வசிக்கும் மக்களை தோகிராக்கள் என்று அழைத்தனர். அவர்கள் பேசும் மொழி தூகிரி என்பதாகும். இது பாரசீகமும், பஞ்சாபியும் கலந்த கலவை மொழி ஆகும்.  

கி.பி.1730 ல் ராஜபுதனத் தோகிரா கால்வழியைச் சேர்ந்த இரஞ்சித தேவன் தன்னைத் தானே ஜம்முவின் அரசனாக அறிவித்துக் கொண்டான். பஞ்சாப்பை ஆண்ட மன்னன் இரஞ்சித்சிங் ஆவார். அவர் ஜம்முவைக் கைப்பற்றினார். அதன் பின் துருவ தேவர் என்ற தொல்பழம் தோகிரா அரசக் கிளைவழியினர் இரஞ்சித்சிங்கின் அரசவையில் முதன்மைப் பங்கு வகித்துள்ளார்.  

ஜம்முவை தோகிரா மன்னனான குலாப் சிங் ஆண்டு வந்தான். கி.பி. 1832 ல் ஆங்கிலக் கிழக்கிந்தியக் குழுமத்தினர் இவனுடைய அண்டைப் பகுதியான காஷ்மீரை இவரிடம் 75 இலட்ச உரூபாய்க்கு விற்று விட்டனர். காசுமீர் மன்னர் பரம்பரையின் கடைசி மன்னனான ஹரிசிங் ஜம்மு காசுமீரச் சமத்தானத்தை இந்தியாவுடன் இணைத்தார்.
# திருமணம் பற்றிய புத்த மத கருத்துகள்

பௌத்த மதம், திருமணம் (*Buddhist view of marriage*) என்பதை ஒரு மதச்சார்பற்ற விடயமாகக் கருதுகிறது. தங்கள் அரசுகளால் நிர்ணயிக்கப்பட்ட திருமணம் தொடர்பான குடியியல் சட்டங்களை பௌத்தர்கள் பின்பற்ற வேண்டுமென பௌத்த மதத்தில் எதிர்பார்க்கப்படுகிறது. பொதுவாகத் திருமணம் முடிந்தபிறகு பௌத்தர்கள், பௌத்தத் துறவிகளிடம் ஆசிர்வாதம் பெறுகின்றனர்.}}  

பவுத்த மதம் திருமணத்தை ஊக்கப்படுத்தவோ, தடுக்கவோ இல்லை; ஆனால் சில வழிகாட்டுதல்களை அளிக்கிறது. பவுத்த அடிப்படைச் சட்டமான பன்காசிலா பாலியல் தவறான நடத்தையைக் கண்டிக்கிறது. மேலும் திக்கா நிகாயா நூலில் ஒருவனுக்கு ஒருத்தி என்பதை ஆதரிக்கிறது.  

## விவாகரத்து
புத்த மதத்தில் திருமணம் மதம் சார்ந்தது அல்ல. எனவே விவாகரத்தும் தடை செய்யப்படவில்லை. தம்மானந்தர் என்பவர், உண்மையாகவே கணவன் மனைவி சேர்ந்து வாழ முடியாது; அவ்வாறு வாழ்வது பொறாமைக்கும் வெறுப்புக்கும் வழிவகுக்குமெனில் அவர்கள் தனியாகப் பிரிந்து வாழ அனுமதிக்க வேண்டும் என்கிறார்.
# பொலோரியா செலீனிஸ்


**பொலோரியா செலீனிஸ்** (*Boloria selenis*) *நிம்ஃபைலிடே* குடும்பத்தை சார்ந்த ஒரு வகை பட்டாம்பூச்சி.  

சப்பானில் வோல்கா பகுதியில் இந்த வகை பட்டாம் பூச்சிகள் காணப்படுகின்றன. இந்த பட்டாம்பூச்சி ஒரு நிமிடத்திற்கு 35 முதல் 48 முறை தன்னுடைய இறக்கையை அசைக்கும்.  

## துணை இனங்கள்
- *பி. எஸ். selenis* (தெற்கு அட்லாண்டிக், வோல்கா valley)
- *பி. எஸ். sibirica* <small>(Erschoff, 1870)</small> (சைபீரியாவில் அமுர்)
- *பி. எஸ். samkoi* <small>(Sheljuzhko, 1931)</small> (துருவ கிரீஸ், Yamal Peninsula)
- *பி. எஸ். kononovi* <small>(Kurentzov, 1970)</small> (வட-கிழக்கு சைபீரியாவில்)
- *பி. எஸ். chosensis* <small>(Matsumura, 1925)</small> (உஸ்ஸூரி)
- *பி. எஸ். onorensis* <small>(Matsumura, 1925)</small> (Sakhalin)
# தமிழக கல்வித்துறை


**தமிழக கல்வித்துறை** என்பது தமிழக அரசின் ஒரு அங்கமாகும்.கல்வித்துறையின் தலைவர் <big>கல்வி அமைச்சர்</big> ஆவார். இவருக்கு கீழ் பள்ளிக்கல்வித்துறைச் செயலாளர் ஒருவர் இருப்பார். அவர் இந்திய ஆட்சிப்பணியில் தேர்ச்சி பெற்றவராக இருப்பார். மேலும் இதன்கீழ் 9 உட்பிரிவுகள் உள்ளன.  

## உட்பிரிவுகள்
- மாநிலக் கல்வியியல் ஆராய்ச்சி மற்றும் பயிற்சி இயக்ககம்
- தமிழ்நாடு கல்வியியல் மற்றும் பாடநூல் நிறுவனம்
- அனைவருக்கும் இடைநிலைக்கல்வி இயக்கம்
- அரசுத் தேர்வுகள் இயக்கம்
- தமிழ்நாடு அரசுநூலகத் துறை
- பள்ளிக்கல்வி இயக்ககம்
- மெட்ரிக் கல்வி இயக்ககம்
- தொடக்கக்கல்வி இயக்ககம்
- தமிழ்நாடு பெற்றோர் ஆசிரியர் கழகம்
# தட்டைப்புழு இனம்


**பிளாட்டிஹெல்மின்தஸ் அல்லது தட்டைப்புழு இனத்தில்** உலகில் உள்ள தட்டைப்புழுக்கள் ஒரே இனமாக உள்ளன. இவற்றில் உடல் தட்டையாக இருப்பதால் இவ்வாறு பெயரிடப்பட்டுள்ளது. இத்தொகுதியில் உள்ள புழுக்களுக்கு சீலோம் எனும் உடற்குழி இல்லை. உணவுப்பாதை பலவற்றில் இருப்பதில்லை. கழிவு நீக்கமும் ஊடுகலப்பு ஒழுங்குபாடும் ' சுடர் செல்' களால் நடைபெறும்.  
இவ்வகைப் புழுக்கள் பெரும்பாலும் இருபாலின. ஒரே புழுவில் ஆண், பெண் இனப்பெருக்க உறுப்புகள் இருக்கும். இவை பொதுவாக ஒட்டுண்ணிப் புழுக்கள் இத்தொகுதியில் மூன்று வகுப்புகள் உண்டு.  
## வகுப்பு 1 டர்பெல்லேரியா
இவை மென்கயிற்றுப் புழுக்கள் என அழைக்கப்படுகின்றன. இவை தனித்து நீரில் வாழும் தட்டைப்புழுக்கள். பெரும்பாலும் சுய வாழ்விகளாகவும், ஒரு சில ஒட்டுண்ணிகளாகவும் உள்ளன. இவ்வகுப்பில் உள்ள பிளனேரியா அபரிமிதமான மீள்தோன்றல் தன்மையுடையது  

## வகுப்பு 1 டிரமட்டோடா
இவை ஒட்டுண்ணிப் புழுக்கள் இவற்றின் மேல்புறத்தில் கியூட்டிக்கிள் எனும் பாதுகாப்பு உறை உண்டு. விருந்தோம்பியின் உடலினுள் ஒட்டிக்கொள்ள இவை ஒட்டுறுப்புகளாக கொண்டுள்ளன.( உதாரணம்)  
ஃபாசியோலா அல்லது ஈரல் புழு.  

## வகுப்பு 3 செஸ்டோடா
நாடாப்புழுக்கள் இவ்வகுப்பைச் சார்ந்தவை. இவை அக ஒட்டுண்ணிகள். இவற்றின் வாழ்க்கை சற்று சிக்கலானது. இப்புழுக்களின் வாழ்வில் இரண்டு ஒட்டுண்ணிகள் உண்டு. இவற்றின் உடலமைப்பு முழுவதும் ஒட்டுண்ணி வாழ்விற்கு உரியது. உணவுக்குழல், வாய் போன்றவை இல்லை. உடல் சுவரின் வழியாக உணவை உறிஞ்சக் கூடியவை. தலைப்பகுதி ஸ்கோலக்ஸ் எனப்படும். இப்பகுதியில் வளைய வடிவ கொக்கிகள் உண்டு. ஒட்டுறுப்புகளும் உண்டு.  

## மேற்கோள்

தமிழ்நாட்டுப் பாடநூல் கழகம் விலங்கியல் மேல்நிலை முதலாம் ஆண்டு பக்கம் 14,15
# கொடை ரோடு

**கொடை சாலை** (Kodai Road) என்பது இந்தியாவின் தமிழ்நாடு மாநிலம் திண்டுக்கல்லிருந்து, மதுரை செல்லும் வழியில் 25 கி.மீ. தூரத்தில், அம்மைநாயக்கனூர் பேரூராட்சி அருகே அமைந்துள்ள ஒரு புறநகர்ப் பகுதியாகும். இங்குதான் கொடைக்கானல் ரோடு தொடருந்து நிலையம் உள்ளது. இங்கிருந்து கொடைக்கானல் செல்வதற்கு சாலைப் பிரிவு உள்ளதால் கொடைக்கானல் சாலை என்று அழைக்கப்பட்டது. பின்னர் இப்பெயர் மறுவி கொடை சாலை என்று ஆனது. இந்தியாவில் பார்க்க வேண்டிய பிரபலமான இடங்களின் பட்டியலில் கொடை சாலையும் அடங்கும். கொடை சாலை சுற்றுலாவில் பல்வேறு உள்ளூர், மற்றும் பார்வையிடும் வரலாற்று இடங்களைக் காணலாம்.  

கொடைக்கானலுக்கு பிற ஊர்களில் இருந்து தொடருந்துகள் மூலம் வருபவர்கள், கொடை சாலையில் இறங்கி பேருந்து மற்றும் பிற வாகனங்கள் மூலம் கொடைக்கானலுக்குச் செல்வர். அனைத்து தொடர் வண்டிகளுக்கும் இங்கு நிறுத்தம் உள்ளது. கொடைக்கானலில் கிடைக்கக் கூடிய வணிக வளங்களை வணிகத்திற்கு கொண்டு செல்ல இவ்வூரை ஒரு வழியாக வணிகர்கள் பயன்படுத்தினர்.
# பைத்திய திங்கள்


பைத்தியம் திங்கள்("Mad Monday")என்பது ஆஸ்திரேலியாவில் பொதுவாக பயன்படுத்தப்படும் ஒரு சொல்லாகும்.இதனை தொழில்முறை வீரா்களான கால்பந்தாட்ட வீரா்களின் பாரம்பாிய முடிவில்லா பருவ கொண்டாத்தினை பற்றியது.வழக்கமாக கால்பந்து போட்டிகள் வார இறுதிகளில் கொண்டாடப்படுகின்றன பருவகாலம் முடிவடையும் தருவாயில் சில அணிகள் விளையாட்டிலிருந்து நீக்கப்படுகின்றனர்,ஞாயிறுக்கிழமை இரவு அனைத்து முடிவுகளும் உறுதி செய்யப்பட்டு தொடா்ந்து எந்த அணி இறுதிச்சுற்றிற்கு முன்னேறியுள்ளனா் என்பது தெரிவிக்கப்படும்.அவர்களின் பருவம் முடிந்துவிட்டால் திங்கட்கிழமையன்று கொண்டாட்டங்களில் கனரக குடிப்பமுக்கத்திற்கு உட்படுத்தப்படுகின்றனர்.சில ஆண்டுகளாக இக்கொண்டாடத்தின் விளைவாக கால்பந்தாட்ட வீரா்களின் பெயருக்கு திங்கு விளைவிக்கின்றன.இதன் விளைவாக இப்பாரம்பரியத்துக்கு தடை விதிக்க அழைப்பு வந்துள்ளது.
# அன்பானவன் அசராதவன் அடங்காதவன்



**அன்பானவன் அசராதவன் அடங்காதவன் (திரைப்படம்)** (Anbanavan Asaradhavan Adangadhavan) 2017ஆம் ஆண்டு வெளிவந்த தமிழ் மொழித் திரைப்படமாகும். ஆதிக் ரவிச்சந்திரன் எழுதி இயக்கி எசு. மைக்கேல் ராயப்பன் தயாரித்த இப்படம் ஓர் அதிரடி நகைச்சுவைத் திரைப்படமாகும். சிலம்பரசன் மூன்று வேடங்களில் சிரேயா சரன் மற்றும் தமன்னாவுடன் நடித்துள்ளார். மகத் ராகவேந்திரா, கணேசு, மகேந்திரன் மற்றும் பலர் முக்கிய வேடங்களில் நடித்துள்ளனர்.. படத்திற்கு யுவன் சங்கர் ராஜா இசையமைத்துள்ளார். கிருட்டிணன் வசந்த் மற்றும் ரூபன் முறையே ஒளிப்பதிவு மற்றும் படத்தொகுப்பை கையாண்டனர்.
# டைபென்சைலிடின் அசிட்டோன்



**டைபென்சைலிடின் அசிட்டோன்** (*Dibenzylideneacetone*) என்பது C<sub>17</sub>H<sub>14</sub>O என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். டைபென்சாலசிட்டோன் என்ற பெயராலும் இச்சேர்மம் அழைக்கப்படுகிறது. வெளிர்-மஞ்சள் நிறத்தில் திடப்பொருளாகக் காணப்படும் இச்சேர்மம் நீரில் கரையாது. ஆனால் எத்தனாலாலில் கரையும். டைபென்சைலிடின் அசிட்டோன் சூரியத் திரைகளில் மறைப்பானாகவும், கரிம உலோக வேதியியலில் ஈனியாகவும் செயல்படுகிறது.  

ரெய்னர் லுட்விக் கிளெய்சன் என்ற செருமானிய வேதியியலாளரும் (1851–1930) சுவிசு நாட்டைச் சேர்ந்த வேதியியலாளர் சார்லசு-கிளாடு-அலெக்சாண்டர்-கிளாப்ரெடெயும் (14 ஏப்ரல் 1858 – 1 நவம்பர் 1913) 1881 ஆம் ஆண்டு முதன் முதலில் தயாரித்தனர்.  

## தயாரிப்பு
பென்சால்டிகைடுடன் அசிட்டோன் சோடியம் ஐதராக்சைடு சேர்த்து தண்ணீர்/எத்தனால் ஊடகத்தில் ஒடுக்க வினைக்கு உட்படுத்தி தொடர்ந்து மீள்படிகமாக்கலின் போது இச்சேர்மமும் இதனுடைய மாற்றியமும் உருவாகின்றன  

:.  

## வினைகள்மற்றும் வழிபொருள்
சூரிய ஒளியில் நீண்ட நேரம் வைக்கும் பொழுது ஒரு [2+2] வளையசேர்க்கை வினை முன்னெடுக்கப்பட்டு நான்கு வளையபியூட்டேன்களின் மாற்றியக் கலவை கிடைக்கிறது  
இது பல்லேடியம் வேதியியலில் மிகவும் பயன்படுகிறது
# அரசு ஆண்கள் மேல்நிலைப் பள்ளி, கீரனூர்

**கீரனூர் அரசு ஆண்கள் மேல்நிலைப் பள்ளி ** (*Government Boys Higher Secondary School, Keeranur*) இந்தியாவின் தமிழ்நாடு மாநிலத்திலுள்ள புதுக்கோட்டை மாவட்டம், குளத்தூர் தாலுகாவில் புதுக்கோட்டை- திருச்சி செல்லும் வழியில் புதுக்கோட்டையிலிருந்து 25 கி.மீ தொலைவில் அமைந்துள்ளது.  

## நிர்வாகம்
இப்பள்ளி தமிழ்நாடு அரசு பள்ளிக்கல்வித் துறையின் கீழ் செயல்படுகிறது. இதன் நிர்வாகப்பொறுப்பை மாவட்ட அளவில் புதுக்கோட்டை மாவட்ட முதன்மைக் கல்வி அலுவலர் கவனிக்கிறார்.  

## மாணவர்கள் மற்றும் ஆசிரியர்கள்
இப்பள்ளியில் 2016-17 கல்வியாண்டின்படி 700 க்கும் மேற்பட்ட மாணவர்கள் படிக்கின்றனர். 1 தலைமையாசிரியர், 12 பட்டதாரி ஆசிரியர்கள், 14 முதுநிலை பட்டதாரி ஆசிரியர்கள், 2 இடைநிலையாசிரியர்கள், 2 உடற்கல்வியாசிரியர்கள் மற்றும் அலுவலக பணியாளர்கள் பணியாற்றி வருகின்றனர்.  

## தேர்ச்சி விவரம்
12-ஆம் வகுப்பில் 2015-16-ஆம் கல்வியாண்டு முதல் மாணவர்கள் 1000க்கும் மேற்பட்ட மதிப்பெண்களை பெற்று பெருமை சேர்த்து வருகின்றனர். பொதுத் தேர்வு தேர்ச்சி விகிதத்தில் 2015-16-இல் புதுக்கோட்டை மாவட்டத்தில் உள்ள ஆண்கள் மேல்நிலைப் பள்ளிகளில் முதலிடம் பெற்றது இப்பள்ளி. கடந்த ஆண்டு (2016-17) 10-ஆம் வகுப்பு பொதுத் தேர்வில் 98% மாணவர்கள் தேர்ச்சி பெற்றனர் என்பது குறிப்பிடத்தக்கது. இங்கு கணினிகள் போன்ற தொழில்நுட்பம் கொண்டு பாடம் கற்பிக்கப்படுகிறது. கலை, பேச்சு, மற்றும் பிற துறைகளிலும் இப்பள்ளி மாணவர்கள் பரிசு பெற்றுள்ளனர்.மாவட்ட அளவில் நடைபெற்ற தடகள போட்டியில் கீரனூர் அரசு ஆண்கள் மேல்நிலைப்பள்ளி மாணவர்கள் பல்வேறு போட்டிகளில் கலந்து கொண்டு மாநில அளவில் நடைபெறும் போட்டிகளில் கலந்து கொள்கின்றனர்.
# துனி சட்டமன்றத் தொகுதி

**துனி சட்டமன்றத் தொகுதி** (*Tuni*) ஆந்திர சட்டப் பேரவையில் உள்ள ஒரு தொகுதி இத்தொகுதி கிழக்கு கோதாவரி மாவட்டத்தில் உள்ளது.  

## கண்ணோட்டம்
இது காக்கிநாடா சட்டமன்ட்ற தொகுதியின் ஒரு பகுதி  

## மண்டலம்
இந்த சட்டமன்றம் பின்வரும் மண்டலங்களைக் கொண்டுள்ளது  

| 1 | தொன்டங்கி |  |
| --- | --- | --- |
| 2 | கொட்டான்துரு |  |
| 3 | துனி | } |

## உறுப்பினர்கள் சட்டப் பேரவை
- 1989 - யானமலா ராம கிருஷ்ணுடு - தெலுங்கு தேசம் கட்சி
- 1994 - யானமலா ராம கிருஷ்ணுடு - தெலுங்கு தேசம் கட்சி
- 1999 - யானமலா ராம கிருஷ்ணுடு - தெலுங்கு தேசம் கட்சி
- 2004 - யானமலா ராம கிருஷ்ணுடு - தெலுங்கு தேசம் கட்சி
- 2009 - வெங்கட கிருஸ்ராஜு ரிராஜா வத்சவாய் - இந்திய தேசிய காங்கிரசு
- 2014 - ராமலிங்கேஸ்வர ராவ் தாடிசெட்டி (தாடிசெட்டி ராஜா) - ஒய். எஸ். ஆர். காங்கிரஸ் கட்சி
# 2017 இந்தியக் குடியரசுத் தலைவர் தேர்தல்


**இந்தியக் குடியரசுத் தலைவர் தேர்தல் 2017**, இந்தியாவின் 14வது குடியரசுத் தலைவர் தேர்தலில், பாரதிய ஜனதா கட்சி கூட்டணி சார்பாக ராம் நாத் கோவிந்த்தும் மற்றும் இந்திய தேசிய காங்கிரசு கூட்டணி சார்பாக மீரா குமாரும் போட்டியிட்டனர். இத்தேர்தல் 2017 ஆம் ஆண்டு சூலை 17 ஆம் நாள் நடைபெற்றது. 20 சூலை 2017 அன்று வாக்கு எண்ணிக்கை நடைபெற்றது. பதிவான 97.29% வாக்குகளில், ராம் நாத் கோவிந்த் ஏறத்தாழ மூன்றில் இரண்டு பங்கு வாக்குகள் பெற்று வெற்றி பெற்றார்.  

ராம் நாத் கோவிந்த் இந்தியாவின் 14வது குடியரசுத் தலைவராக 25 சூலை 2017 அன்று பொறுப்பு ஏற்றுக் கொண்டார்.  

## முடிவுகள்
20 சூலை 2017 அன்று நடைபெற்ற வாக்கு எண்ணிக்கைக்குப் பிறகு ராம் நாத் கோவிந்த் குடியரசுத் தலைவராகத் தேர்ந்தெடுக்கப்பட்டார். இந்தியாவின் 15வது குடியரசுத் தலைவராக 2017 சூலை 25 அன்று புது தில்லியில் உள்ள நாடாளுமன்ற வளாகத்தில் அமைந்துள்ள மத்திய மண்டபத்தில் பதவியேற்க, தலைமை நீதிபதி ஜகதீஷ் சிங் கேஹரால் பதவிப் பிரமாணம் செய்து வைக்கப்பட்டது.  

**குடியரசுத் தலைவர் தேர்தல், 2017 முடிவுகள்**

| வேட்பாளர் | கூட்டணி | வாக்குகள் | வாக்குகள் மதிப்பு | % |
| --- | --- | --- | --- | --- |
| align=ராம் நாத் கோவிந்த் | align=தேசிய ஜனநாயகக் கூட்டணி | 2,930 | 702,044 | 65.65 |
| align=மீரா குமார் | align=ஐக்கிய முற்போக்குக் கூட்டணி | 1,844 | 367,314 | 34.35 |
| செல்லத்தக்க வாக்குகள் | 4,774 | 1,069,358 | 98.08 |  |
| செல்லாத வாக்குகள் | 77 | 20,942 | 1.92 |  |
| **மொத்தம்** | **4,851 ** | **1,090,300 ** | **100** |  |
| பதிவான வாக்குகள் | 4,896 | 1,098,903 | 97.29 | } |
# மதுரை ராமநாதபுரம் திருமண்டிலம்


**மதுரை இராமநாதபுரம் திருமண்டிலம்** (*Madurai-Ramnad Diocese*) என்பது தமிழ்நாட்டிலுள்ள தென்னிந்தியத் திருச்சபையின் கீழுள்ள ஒரு திருமண்டிலமாகும். தென்னிந்திய திருச்சபைக்குட்பட்ட 24 திருமண்டிலங்களில் இதுவும் ஒன்று. தென் இந்திய திருச்சபையானது 1947 ம் ஆண்டு 14 திருமண்டிலங்களாக பிரிக்கப்பட்டபோது அதில் ஒரு திருமண்டிலமாக மதுரை ராமநாதபுரம் திருமண்டிலம் பிரிக்கப்பட்டது. இத் திருமண்டிலம், தமிழகத்திலுள்ள மதுரை, திண்டுக்கல், விருதுநகர், தேனி, சிவகங்கை, ராமநாதபுரம், ஆகிய ஆறு மாவட்டங்களை உள்ளடக்கியது. இதன் பிரதான திருச்சபை மதுரை நரிமேட்டில் அமைந்துள்ளது.  

## பேராயர்கள்
- Rt.Rev. *லெஸ்லீ நியூபிகின்* (1947-1959)
- Rt.Rev. *ஜார்ஜ் தேவதாஸ்* (1959-1978)
- Rt.Rev. *டேவிட் ஞானையா போதிராஜுலு* (1978 -1994)
- Rt.Rev. *தவராஜ் டேவிட் ஏம்ஸ்* (1994-2004)
- Rt.Rev. *கிறிஸ்டோபர் ஆசீர்* (2004-2012)
- Rt.Rev. *ஜோசப்* (2012 முதல்)

## குறிப்பிடத்தக்க திருச்சபைகள்
- சி.எஸ்.ஐ. *கத்தீட்ரல் சபை*, நரிமேடு, மதுரை,
- சி.எஸ்.ஐ கிறிஸ்து ஆலயம் இராமநாதபுரம்
:இந்த திருச்சபையானது தென்கிழக்கு ஆசியாவிலுள்ள மிகப்பெரிய பிரதான சபைகளில் ஒன்றாக கருதப்படுகிறது, இந்த பிரதான சபையானது கோதிக் பாணியில், நேர்த்தியான கட்டிடக்கலையுடனும், தமிழ் கலாச்சாரத்தை கருத்தில் கொண்டும், இறையியலுக்கு முக்கியத்துவம் அளித்தும் 4 ஏக்கர் பரப்பளவில் கட்டப்பட்டுள்ளது. இந்த சபையானது மார்ச் 30, 1986 ஆம் ஆண்டு ஈஸ்டர் தினத்தன்று, தலைமை பேராயர் அருள்திரு. டாக்டர். ஐ. ஜேசுதாசரால் மங்களப்படைப்பு செய்யப்பட்டது.  
- *மேரி கிளாரா நினைவு தேவாலயம்,* மேலூர், மதுரை மாவட்டம்.
- *அபிசேகநாதர் சி.எஸ்.ஐ. தேவாலயம்*, சிவகங்கை (வடக்கு).
- *சி.எஸ்.ஐ. உவேப் நினைவு தேவாலயம்*, பொன்னகரம், மதுரை

## கல்வி நிறுவனங்கள்
- சி.எஸ்.ஐ. பல் மருத்துவக்கல்லூரி மற்றும் ஆராய்ச்சி நிறுவனம், மதுரை
- சி.எஸ்.ஐ. பெண்கள் கலை மற்றும் அறிவியல் கல்லூரி, கே. புதூர், மதுரை
- சி.எஸ்.ஐ. ஜெயராஜ் அன்னபாக்கியம் செவிலியர் கல்லூரி, பசுமலை, மதுரை
- சி.எஸ்.ஐ. தொழிற்பயிற்சி மையம், பசுமலை, மதுரை
- சி.எஸ்.ஐ. கல்வியியல் கல்லூரி, ராமநாதபுரம்
- சி.எஸ்.ஐ. கல்வியியல் கல்லூரி, பசுமலை, மதுரை
- சி.எஸ்.ஐ. ஆசிரியர் பயிற்சி நிறுவனம், வத்தலக்குண்டு
- சி.எஸ்.ஐ. ஆசிரியர் பயிற்சி நிறுவனம், திருமங்கலம், மதுரை

## மேலும் பார்க்க
- தென்னிந்தியத் திருச்சபை
# ரியான் டோப்சன்



**ரியான் ஆடம் டோப்சன்** (*Ryan Adam Dobson*) இங்கிலாந்து நாட்டைச் சேர்ந்த ஒரு கால்பந்து வீரர் ஆவார், இவர் 1978 ஆம் ஆண்டு செப்டம்பர் மாதம் 24 ஆம் நாள் பிறந்தார். இங்கிலாந்தின் கால்பந்து சங்க விளையாட்டுப் போட்டிகளில் செசுட்டர் சிட்டி காற்பந்து கழக அணிக்காக பின்கள தடுப்பாட்டக்காரராக இவர் விளையாடினார்.
# தமிழ்நாடு எரிசக்தி மேம்பாட்டு முகமை


**தமிழ்நாடு எரிசக்தி மேம்பாட்டு முகமை** (Tamil Nadu Energy Development Agency -TNEDA) என்பது 1985 ஆம் ஆண்டு நிறுவப்பட்டது. இந்தியாவில் தமிழ் நாட்டில் புதிய மற்றும் புதுப்பிக்கக்கூடிய எரிசக்தி ஆதாரங்களை ஊக்குவிப்பதை நோக்கமாகக் கொண்டு இந்நிறுவனம் செயல்படுகிறது. தமிழ்நாடு அரசு, மாநிலத்தில் புதுப்பிக்கத்தக்க ஆற்றல் தொடர்பான நலன்களுக்கான ஒருங்கிணைப்புக்குரிய நிறுவனமாகும்.
# மடபூஷிய அனந்தசயனம் அய்யங்கர்


**எம். அனந்தசயனம் அய்யங்கர்** அல்லது **எம். ஏ. அய்யங்கார்** (*Madabhushi Ananthasayanam Ayyangar* அல்லது *M. A. Ayyangar*; 4 பிப்ரவரி 1891 - 19 மார்ச் 1978) இந்திய நாடாளுமன்றத்தில் முதல் துணை சபாநாயகராகவும், பின்னர் சபாநாயகராகவும் இருந்தார். பின்பு அவர் பீகாரின் ஆளுநராக இருந்தார்.  

## பிறப்பும் குடும்பமும்
அவர் சென்னை மாகாணத்தின் சித்தூர் மாவட்டத்தில் உள்ள திருச்சானூர் கிராமத்தில் 4 பெப்ரவரி 1891 அன்று பிறந்தார். அவரது தந்தை எம். வேங்கடவராதாச்சாரியார் ஆவார். அய்யங்கார் 1919 ஆம் ஆண்டில் சூடம்மாள் என்பவரைத் திருமணம் செய்து கொண்டார்; அவருக்கு நான்கு மகன்கள் மற்றும் எட்டு மகள்கள் இருந்தனர்.  

## பணி
அவர் கணித ஆசிரியராகப் பணிபுரிந்தார். பின்னர் 1915 -1950 க்கு இடையில் ஒரு வழக்கறிஞரானார். மகாத்மா காந்தியினால் ஈர்க்கப்பட்ட அவர், இந்திய சுதந்திரப் போராட்டத்தில் தீவிரமாகப் பங்கேற்றார்; இரண்டு ஆண்டுகள் சிறையில் அடைக்கப்பட்டார்.  

அவர் 1934 ஆம் ஆண்டு மத்திய சட்டமன்ற உறுப்பினராகத் தேர்ந்தெடுக்கப்பட்டார். திருப்பதியிலிருந்து முதல் மக்களவைக்கும், 1952 மற்றும் 1956 ஆம் ஆண்டு சித்தூர் தொகுதிகளிலிருந்து இரண்டாவது மக்களவைக்கும் தேர்ந்தெடுக்கப்பட்டார்.  
1948 ஆம் ஆண்டு மக்களவையின் துணைச் சபாநாயகராக கணேஷ் வாசுதேவ் மாவ்லாக்கர் சபாநாயகராக தேர்ந்தெடுக்கப்பட்டார். 1956 இல் மாவ்லாங்கர் இறந்த பிறகு, இவர் மக்களவை சபாநாயகராக தேர்ந்தெடுக்கப்பட்டார். 1962 மற்றும் 1967 ஆம் ஆண்டுகளில் பீகாரின் ஆளுநராகப் பணியாற்றினார்.  

## சிறப்பு
இவருடைய வெண்கல சிலையானது 2007 இல் இவரது சொந்த ஊரான திருப்பதியில் நிறுவப்பட்டது.
# அரசு ஆண்கள் மேல்நிலைப் பள்ளி, கந்தர்வகோட்டை

**கந்தர்வகோட்டை அரசு ஆண்கள் மேல்நிலைப் பள்ளி** (GOVERNMENT BOYS HIGH SCHOOL, GANDHARVAKOTTA) என்பது இந்தியாவின் தமிழ்நாடு மாநிலத்தில் புதுக்கோட்டை மாவட்டம் கந்தர்வகோட்டை ஊராட்சியில் இயங்கி வரும் அரசுப் பள்ளியாகும். இப்பள்ளியில் ஆறு முதல் பன்னிரெண்டாம் வகுப்பு வரை பாடங்கள் கற்பிக்கப்படுகின்றன.  

## தோற்றம்
இப்பள்ளி 1954 ஆம் ஆண்டு தமிழக அரசின் பள்ளிக்கல்வி துறையில் உயா்நிலைப்பள்ளி அங்கிகாரமும் 1979 முதல் மேல்நிலைப்பள்ளியாக செயல்பட்டு வருகிது.  

## நிா்வாகம்
இந்த அரசு ஆண்கள் மேல்நிலைப்பள்ளி தமிழக அரசின் பள்ளிக்கல்வி துறையின் கீழ் இயங்குகிறது.  

## மேல்நிலை பிாிவில் பயிற்றுவிக்கும் பாடப்பிாிவுகள்
1. கணிதம் பிாிவு 2. அறிவியல் பிாிவு 3. கலைப் பிாிவு 4.வேளாண்மைப் பிாிவு 5. மின்னியல் பிாிவு 6.நுண்ணுயிரியல் பிரிவு 7.கணினி அறிவியல் பிரிவு  

## தோ்ச்சி சதவிகிதம்
கடந்த 2016-17 கல்வியாண்டில் மேல்நிலை பிாிவில் எழுபத்தைந்து சதவிகிதமும் உயா்நிலையில் தொண்ணூறு சதவிகிதமும் மாணவர்கள் தேர்ச்சி பெற்றுள்ளனர்.  

## மாணவர்களின் பன்முகத்திறமைகள்
இப்பள்ளியில் பயிலும் மாணவர்கள் மாவட்ட, மண்டல, மாநில அளவிலான விளையாட்டுப் போட்டிகளில் பங்கு பெற்று பரிசுகளைப் பெற்றுள்ளனர். பேச்சு, கட்டுரை, போன்ற போட்டிகளிலும் வெற்றி பெற்றுள்ளனர்மாணவர்களின் திறமையை மேலும் வளர்க்க வானவில் மன்றம் ஒன்றும் இங்கு செயல்படுகிறது. மாணவர்களின் அறிவு வளர்ச்சிக்காக முன்னாள் மாணவர்கள் நூலகம் அமைத்துக் கொடுத்துள்ளனர்.  

## ஆசிாியர் எண்ணிக்கை
இப்பள்ளியில் 36 ஆசிாியா்கள் பணிபுரிகின்றனா்.
# காம்பினாஸ் உழவியல் நிலையம்

**காம்பினாஸ் உழவியல் ஆராய்ச்சி நிலையம்** *(Agronomical Institute of Campinas)* பிரேசிலின் சாவோ பாலோ மாநிலத்தில் உள்ள  காம்பினாஸ் நகரத்தை தலைமையிடமாகக் கொண்ட வேளாண் ஆராய்ச்சி நிறுவனமாகும்.  இது இலத்தீன் அமெரிக்காவில் உள்ள நிறுவனம் போன்ற பழமையான நிறுவனமாகும். 1892-ஆம் ஆண்டில் இது மாநில அரசின் நிர்வாகத்தின் கீழ் மாற்றப்பட்டது. வேளாண் மற்றும் வேளாண் சார்ந்த துறைகளில் ஆய்வு செய்வதும், அறிவியல் மற்றும் தொழில்நுட்பங்களை உருவாக்குவதும், பரிமாற்றம் செய்வதும் இந்நிலையத்தின் பணியாகும். பயிர் உற்பத்தி, நிலையான சமூகப் பொருளாதார மேம்பாடு மற்றும் சுற்றுப்புறச்சூழலின் தரத்தை நிலைப்படுத்துவதே இதன் நோக்கமாகும்.
# போபால் உத்தார் சட்டமன்றத் தொகுதி

**போபால் உத்தார் சட்டசபை தொகுதி** (*Bhopal Uttar Vidhan Sabha Constituency*) என்பது  மத்தியப் பிரதேசத்தில் உள்ள 230 சட்டசபை தொகுதிகளில் ஒன்று ஆகும்.  

## உறுப்பினர்கள் சட்டப் பேரவை
| 1977 | ஹமீத் குரெஷி | ஜனதா கட்சி |  |
| --- | --- | --- | --- |
| 1980 | ரசூல் அகமது சித்திக் | இந்திய தேசிய காங்கிரஸ் |  |
| 1985 | ரசூல் அகமது சித்திக் | இந்திய தேசிய காங்கிரஸ் |  |
| 1990 | ஆரிஃப் அகுயுல் | சுயேட்சை |  |
| 1993 | ரமேஷ் சர்மா | பாரதிய ஜனதா கட்சி |  |
| 1998 | ஆரிஃப் அகுயுல் | இந்திய தேசிய காங்கிரஸ் |  |
| 2003 | ஆரிஃப் அகுயுல் | இந்திய தேசிய காங்கிரஸ் |  |
| 2008 | ஆரிஃப் அகுயுல்l | இந்திய தேசிய காங்கிரஸ் |  |
| 2013 | ஆரிஃப் அகுயுல் | இந்திய தேசிய காங்கிரஸ் |  |
| 2018 | ஆரிஃப் அகுயுல் | இந்திய தேசிய காங்கிரஸ் | } |
# சுரேஷ் தாமு போலே



**சுரேசு தாமு போலே** (Suresh Damu Bhole) என்பவர் இந்திய அரசியல்வாதியும் 13 ஆம் மகாராட்டிர சட்டமன்றத்தின் உறுப்பினரும் ஆவார். இவர் பாரதிய ஜனதா கட்சியைச் சேர்ந்தவர் ஆவார். இவர் ஜள்காவ் சட்டமன்றத் தொகுதியில் போட்டியிட்டு சட்டமன்றத்திற்குத் தேர்ந்தெடுக்கப்பட்டார். இவர் ஜள்காவ் மாவட்ட பாரதிய ஜனதா கட்சி தலைவரும் ஆவார். மக்கள் இவரை அன்போடு ராஜுமாமா என்றழைப்பர்.
# மூன்றாம் நிலைக்கல்வி

**மூன்றாம் நிலைக் கல்வி** அல்லது இரண்டாம் நிலைக்குப் பிந்தைய கல்வி எனப்படுவது, இரண்டாம் நிலைக் கல்வியைப் பயின்று முடித்தபின் தொடரப்படும் ஒரு கல்வி நிலையாகும். இது உலகின் பகுதிகளுக்கேற்ப மாறுபடும். ஆயினும் பொதுவாக, உலக வங்கியின் வரையறையின்படி பல்கலைக்கழகங்கள், கல்லூரிகள், தொழில்நுட்பப் பயிற்சி நிறுவனங்கள், சமூகக் கல்லூரிகள், மருத்துவக் கல்லூரிகள், ஆராய்ச்சி ஆய்வகங்கள், சிறப்பான மையங்கள் மற்றும் தொலைதூரக் கற்றல் மையங்கள் போன்றவற்றில் குறிப்பிட்ட மேம்பட்ட திறன்களைக் கற்பிக்கும் நிலை எனக் கொண்டுள்ளது.  

மூன்றாம் நிலைக்கல்வி அல்லது உயர் கல்வி என்பது இளங்கலை மற்றும் முதுகலை கல்வி ஆகியவற்றை உள்ளடக்கியது, அதே சமயம் இரண்டாம் நிலை கல்விக்குப் பிந்தைய தொழில்சார் கல்வி அல்லது பயிற்சியை ஐக்கிய ராச்சியத்தில் மேற்கல்வி என்றும் ஐக்கிய அமெரிக்காவில் தொடர் கல்வி என்றும் அறியப்படுகிறது. மூன்றாம் நிலை கல்வி என்பது பொதுவாக சான்றிதழ்கள், பட்டயபடிப்பு அல்லது கல்வி பட்டப்படிப்புகளின் பெறுதலில் முடிவடைகிறது.  

## ஐக்கிய நாடுகளில்
"மூன்றாம் நிலை கல்வி" என்பது தொடர்ச்சியான கல்வி, மற்றும் உயர் கல்வி ஆகியவற்றை உள்ளடக்கியுள்ளது. 1970 ஆம் ஆண்டுகளில் "மூன்றாம் கல்லூரி" என்று அழைக்கப்படும் சிறப்பு கல்லூரிகள், நிலைகள் போன்ற படிப்புகளை வழங்குவதற்காக அமைக்கப்பட்டிருக்கின்றன. அவை தொழிற்துறை படிப்புகளுடன் சேர்ந்து, முன்னேற்றத்தை அனுமதிக்கின்றன. இது ஆரம்பகால எடுத்துக்காட்டு. ஹாலுவோவன் பகுதியில் கல்வி மறுசீரமைப்பின் ஒரு பகுதியாக செப்டம்பர் 1982 ல் விரிவுபடுத்தப்பட்டது, பின்னர், பத்து ஆண்டுகளுக்குப் பிறகு இம்மூன்று அடுக்கு கல்வி முறைக்கு ஒரு முற்றுப்புள்ளி வைக்கப்பட்டது.  

உலகளவில் ஆறாவது படிவங்களை வழங்காத சில பள்ளிகள், மூன்றாம் நிலை கல்லூரிகளில் ஆறாவது படிப்புக் கல்லூரிகளாகவும், பொது மேற்கல்விக்கான கல்லூரிகளாகவும் செயல்படுகின்றன. ஆறாவது படி கல்லூரிகளைப் போலன்றி, ஆசிரியர்கள் ஆசிரியர்களின் தொழிற்சங்கங்களை விட ஆசிரியர்களோடு சேர்ந்து பணியாற்றுகிறார்கள்.  

## ஆசுதிரேலியாவில்
ஆசுதிரேலியாவில் "மூன்றாம்நிலை கல்வி" என்பது மாணவர்கள் உயர்நிலைப் பள்ளி சான்றிதழின் படி தொடர்ந்து படிப்பதைக் குறிக்கிறது. இறுதியில் கட்டாயக் கல்விக்குப் பிறகு ஒரு மாணவர், எந்தவொரு கல்வியையும் தேர்ந்தெடுக்கிறார், இது ஆசுதிரேலியாவில் பதினேழு வயதில் நிகழ்கிறது. மூன்றாம்நிலை கல்வியில் விருப்பங்களாக பல்கலைக்கழகம், தனியார் கல்லூரிகள் போன்றவை அடங்கும்.
# மணல் பலகை


**மணல் பலகை** (**Sand table**) என்பது மாதிரியமைத்தலுக்கும் கல்வி நோக்கங்களுக்காகவும் பயன்படுத்தப்படும் ஒரு சாதனமாகும். பலகையில் மணல் பரப்பப்பட்டு அதன்மீது தேவையான செயல்கள் மேற்கொள்ளப்படுகின்றன. இதன் முன்னோடி, துவக்ககால கிரேக்க மாணவர்களால் பயன்படுத்தப்பட்ட வரிப்பள்ளங்களும் எண்ணிகளும் கொண்ட "எண்ணும் பலகை"யாக (abax) இருக்கலாம். தற்காலத்தில் மணற்பலகைகள் இராணுவத் திட்டங்களுக்கான நிலவமைப்பு மாதிகளுக்கும் போர்விளையாட்டுகளுக்கும் பயன்படுத்தப்படுகிறது. ஒரு மணல் மேசை ஆரம்பக் கட்டங்களில் கற்பித்தல் மற்றும் சிறப்பான தேவைகளுக்கு குழந்தைகளுக்கு பயனுள்ளதாக இருக்கும்.  

இராணுவத் திட்டமிடலுக்காகவும், புலம்பெயர்ந்தோர் குடியிருப்புக்காகவும் பயன்படுகிறது. 1890 ஆண்டு கனடாவின் ராயல் இராணுவக் கல்லூரியில் இராணுவப் பயிற்சிகளைக் கற்பிப்பதற்காக மணல் பலகை அறை அமைக்கப்பட்டது. இன்று இம்மணல் பலகைகள் மெய்நிகராகவும் வழக்கமான மணல்பலகையாவும் பயன்படுத்தப்படுகிறது.  

## அபாக்சு
எழுதுவதற்கும் வடிவியல் மற்றும் கணக்கீடு போன்ற செயற்பாடுகளுக்காவும் பொதுவாகப் மாணவர்களால், குறிப்பாக கிரேக்கத்தில் பயன்படுத்தப்படும் மணல் கொண்ட ஒரு பலகை அபாக்சு ஆகும்.  

அபாக்சு, எண் சட்டத்தின் முன்னோடியாகும். பின்னர் எண்ணுவதற்காக மணிகளும் எண்கணித இட மதிப்பிற்காக குச்சிகளும் சேர்க்கபட்டன. அபாக்சு மற்றும் எண் சட்டம் இரண்டிற்குமான வேறுபாடுகள் தெளிவாக வரையறுக்கப்படவில்லை. மேலும் இன்றைய காலத்தில், எண் சட்டம் என்பது தண்டுகளும் மணிகளுங்கொண்ட ஒரு சட்டமாகத்தான் விவரிக்கப்படுகிறதேயொழிய அதனுடன் மணல் பலகையின் வரையறை இணைக்கப்படுவதில்லை.  

மணல் மேசை சில பலகை விளையாட்டுகளுக்கு முன்னோடியாக இருந்திருக்கலாம். ("அபாக்சு அல்லது எண்சட்டம் என்ற வார்த்தைகள், காணக்கீட்டுப் பலகைகள் (எண்ணிகளுடன்), விளையாட்டுப் பலகைகள் (அதன் துணைத்துண்டுகளுடன்) இரண்டையும் குறிக்கப் பயன்படுத்தப்பட்டிருக்கலாம், ..."). *அபாக்சு* என்ற சொல்லானது "மணல் பலகை" என்பதற்கான பழைய கிரேக்க மொழிச் சொல்வழி வந்த சொல்லாகும்.  

## குபார்
அரபு மொழியில் மணல் அல்லது தூசி என்ற பொருள்கொண்ட சொல் "குபார்" ஆகும் வடமேற்கு ஆப்பிரிக்கா மற்றும் ஐபீரிய மூவலந்தீவுகளில் குலார் பலகைகளில் பயன்படுத்தப்பட்ட இலக்கங்களின் சாயலில் மேற்கத்திய எண்ணுருக்கள் (பதின்ம இலக்கங்கள் 0&ndash;9) உருவாக்கப்பட்டதோடு, மேற்கு அரேபிய அல்லது குபார் பாணி எனவும் விவரிக்கப்பட்டது  

## படங்கள்

## குறிப்புகள் மற்றும் குறிப்புகள்

- 
- 
- 
- Taylor, E. B., LL.D (1879), "The History of Games", *Fortnightly Review republished in The Eclectic Magazine*, New York, W. H. Bidwell, ed., pp.&nbsp;21&ndash;30
-
# சேலம் தொடருந்து கோட்டம்


**சேலம் ரயில்வே கோட்டமானது** இந்திய இரயில்வேயின், தென்னக இரயில்வே மண்டலத்தின் ஒரு தொடருந்து கோட்டம் ஆகும். இது 2006ல் பாலக்காடு ரயில்வே கோட்டத்தில் இருந்து பிரித்தெடுக்கப்பட்டது. இது தமிழ்நாட்டில் 15 மாவட்டங்களை உள்ளடக்கியது. 795 கி.மீ. (494 மைல்) நீளம் கொண்டது. கோயம்புத்தூர் சந்திப்பு இந்த பிரிவின் மிகப்பிரசித்தமான தொடருந்து நிலையமாகும். கோட்டத்தில் வருவாயில் இந்த சந்திப்பு 45% பங்கு வகிக்கிறது. ஈரோடு சந்திப்பு, சேலம் சந்திப்பு, திருப்பூர் சந்திப்பு, வட கோயம்புத்தூர் சந்திப்பு, போத்தனூர் சந்திப்பு, கரூர் சந்திப்பு, நாமக்கல் சந்திப்பு, இருகூர் சந்திப்பு, ஓமலூர் சந்திப்பு ஆகியவை இதில் அடங்கும். ஈரோடு லோகோ ஷெட் WDM-2, WDM-3A, WDM-3D, WDG-3A, WDG-4, WAG-7 மற்றும் WAP-4 லோகோசுகள் ஆகியவையாகும்.  

## திட்டங்கள் மற்றும் மேம்பாடு
### இரட்டைப் பாதை
- 02 ஜனவரி 2024 அன்று பாரதப் பிரதமர் நரேந்திர மோதி, 41.4கி.மீ நீளமுள்ள சேலம் - மேக்னசைட் சந்திப்பு - ஓமலூர் - மேட்டூர் இடையேயுள்ள பாதையானது 448கோடி மதிப்பினில் இரட்டைப் பாதையாக மாற்றப்பட்டது.

### அமிர்த பாரத் நிலைய மேம்பாட்டு திட்டங்கள்
இந்திய இரயில்வேயின் அமிர்த பாரத் நிலையத் திட்டத்தின் கீழ் மேம்படுத்தப்படுவதற்கு தமிழ்நாட்டிலுள்ள 532 தொடருந்து நிலையங்களில் தேர்ந்தெடுக்கப்பட்ட 77 நிலையங்களில் இதுவும் ஒன்றாகும். அம்ரித் பாரத் திட்டத்தின் கீழ் தமிழ்நாட்டிற்கென 4100கோடி நிதி ஒதுக்கீடு செய்யப்பட்டுள்ளது. மத்திய அரசின் உள்கட்டமைப்புக்கான பிரதமர் கதி சக்தி அமைப்பின் கீழ் இத்திட்டம் செயற்படுத்தப்படுகிறது.  

அமிர்த பாரத் திட்டத்தின் கீழ் சேலம் கோட்டத்தில் பின்வரும் நிலையங்கள் தேர்ந்தெடுக்கப்பட்டன, சேலம், கரூர், ஈரோடு, திருப்பூர், கோவை வடக்கு, நாமக்கல், மேட்டுப்பாளையம், குன்னூர், உதகமண்டலம், போத்தனூர், சின்ன சேலம், மொரப்பூர், சாமல்பட்டி, திருப்பத்தூர்.  

## மேலும் பார்க்க
- மதுரை தொடருந்து கோட்டம்
# போபல் மத்தியா சட்டமன்றத் தொகுதி

**போபால் மத்தியா** (*Bhopal Madhya Assembly constituency*) மத்தியப் பிரதேசத்தில் உள்ள 230 தொகுதிகளில் ஒன்றாகும். போபால் மாவட்டத்தை சேர்ந்தது.  

## சட்ட சபை உறுப்பினர்கள்
| 2008 | துருவ்நாராயண் சிங் | பாரதிய ஜனதா கட்சி |  |
| --- | --- | --- | --- |
| 2013 | சுரேந்திர நாத் சிங் | பாரதிய ஜனதா கட்சி | } |

## உசாத்துணைகள்
- http://elections.traceall.in/vidhan-sabha-assembly-election-results/Bhopal-Madhya-in-Madhya-Pradesh
- http://www.mapsofindia.com/parliamentaryconstituencies/madhyapradesh/bhopal.htm&sa=U&ved=0ahUKEwjYnKG6lqzTAhUBOI8KHVYMBY8QFggOMBE&usg=AFQjCNE_9FMWV6exzEuWMtWJmambOV2ssA
- https://web.archive.org/web/20181122051723/https://mpelectionresult.com/bhopal-madhya-vidhan-sabha-chunav-2018/
# அழுத்த அறை



**அழுத்த அறை** (*pressure bomb* அல்லது *Scholander bomb*) என்பது தாவர திசுக்களிலுள்ள நீரின் அழுத்த வேறுபாட்டை அளவிட பயன்படும் ஒரு கருவியாகும். ஒரு மூடப்பட்ட அறையில் தண்டுடன் இணைக்கப்பட்ட இலை ஒன்று வைக்கப்பட்டுள்ளது. அதிக அழுத்தத்துடன் வாயு (பொதுவாக அழுத்தப்பட்ட நைட்ரசன்) உள்ளே செலுத்தப்படுகிறது. அழுத்தம் அதிகரிக்கும் போது தாவர இலையின் உள்ளே உள்ள நீரானது சைலத்திலிருந்து வெளியேறுகிறது. இவ்வாறு கசியும் நீர் தண்டின் முனையில் மெதுவாக வெளிவருவதைப் பார்க்கலாம்.  வெளியிலிருந்து செலுத்தப்படும் அழுத்தமும், தாவர திசுக்களிலுள்ள தண்ணீரின் அழுத்த வேறுபாடும் சமமாகவும்,  எதிராகவும் இருக்கும். அழுத்த அறையானது எளிதில் கையாளக்கூடியதாகவும் இயந்திரவியல்ரீதியாக எளிமையானதுமாக இருப்பதால், தாவர உடலியங்கியலில் நீர் அழுத்த அளவீடுகளுக்கு மிகவும் சிறப்பான இடத்தைப் பெற்றுள்ளது.
# ரெட்டியார்சத்திரம்

**ரெட்டியார்சத்திரம்** (*Reddiarchatram*) என்பது தமிழ்நாட்டின் திண்டுக்கல் மாவட்டத்தில் திண்டுக்கல்லிலிருந்து பழநி செல்லும் பிரதான தேசிய நெடுஞ்சாலையில் 13 கி. மீட்டர் தொலைவில் உள்ள ஊராட்சியாகும். இப்பகுதியில் புகழ் வாய்ந்த இரண்டு கோவில்கள் உள்ளன. இப்பகுதி பெரும்பான்மையாக விவசாயத்தை முதன்மையாகக் கொண்ட பகுதியாகும். இங்கு அரசு தோட்டக்கலைப் பண்ணை இயங்கி வருகின்றது.  

## கோயில்கள்
### கதிர் நரசிங்கப் பெருமாள் கோயில்
இக்கோயில், ரெட்டியார்சத்திரம் ஊராட்சிக்குட்பட்ட கொத்தபுளி பஞ்சாயத்தில் உள்ளது. பெருமாளை மூலவராகக் கொண்டு இக்கோவில் அமைந்துள்ளது. இக்கோயில் பாண்டியர் காலத்தைச் சார்ந்ததாகும்.  

### கோபிநாதர் சுவாமி கோயில்
இக்கோயில், ரெட்டியார்சத்திரத்திலிருந்து 3 கி. மீட்டர் தொலைவில் காமாட்சிபுரம் பஞ்சாயத்தில் உள்ளது. இக்கோயில் மலைக்குன்றின் மீது அமையப்பெற்றுள்ளது. குன்றின் உயரம் 450 அடியும், 619 படிக்கட்டுகளும் கொண்டதாகும். மக்கள் தங்கள் வீடுகளில் வளர்க்கும் மாடுகள் கன்று ஈன்றவுடன் அதன் பாலை காணிக்கையாகக் கொண்டு வந்து சுவாமிக்கு அபிசேகம் செய்கின்றனர்.  

## ஊராட்சி ஒன்றியம்
ரெட்டியார்சத்திரம் ஊராட்சியின் தலைமை அலுவலகம் இங்கு உள்ளது. இவ்வொன்றியத்தில் 2011ஆம் ஆண்டு மொத்த மக்கள்தொகை கணக்கெடுப்பின் படி 1,02,682 பேர் உள்ளனர். இதில் ஆண்கள் 51,458; பெண்கள் 51,224 ஆக உள்ளனர். பட்டியல் சமூக மக்களின் தொகை 19,307 ஆக உள்ளது. அதில் ஆண்கள் 9,627; பெண்கள் 9,680 ஆக உள்ளனர்  

## அரசு தோட்டக்கலைப் பண்ணை
இஸ்ரோ தொழில் நுட்பத்தில் புதிய முறையில் விவசாயம் செய்வதை உழவர்களுக்கு கற்றுத் தரும் பயிற்சி மையமாகவும், ஆராய்ச்சி நிலையமாகவும் செயல்பட்டுக் கொண்டிருக்கிறது, திண்டுக்கல் மாவட்டத்தில் உள்ள மற்ற ஊராட்சி அலுவலர்கள் மற்றும் உழவர்களுக்கு இங்குப் பயிற்சிகள் வழங்கப்படுகிறது.  

## கல்வி
ரெட்டியார்சத்திரம் ஒன்றியம் பல கல்வி நிறுவனங்களை உள்ளடக்கிய பகுதியாகக் காணப்படுகிறது. அண்ணா பல்கலைக்கழகம் பொறியியல் கல்லூரி, பி. எஸ். என். ஏ. பொறியியல் கல்லூரி, எஸ். எஸ் எம். பொறியியல் கல்லூரி, ஏ. பி. சி. பல்தொழில்நுட்ப கல்லூரி போன்றவை உள்ளன.
# முனைய துணைக்கோள் ஏவுகலம்-சி38



**முனைய துணைக்கோள் ஏவுகலம்-சி38** (*PSLV-C38*) ஏவுகலம், 31 செயற்கைக்கோள்களுடன் ஸ்ரீஹரிகோட்டாவிலிருந்து சூன் 23 அன்று விண்ணில் ஏவப்பட்டது. இந்த 31 செயற்கைக்கோள்களில், பாதுகாப்புப் படைகளுக்கு உதவும் கார்டோசாட் - 2 செயற்கைக்கோளுடன், துணைச் செயற்கைக்கோளாக 29 மீநுண் செயற்கைக்கோள்களும் விண்ணில் செலுத்தப்பட்டன. இந்த நானோ செயற்கைக்கோள்களில் இந்தியாவுடன் ஆஸ்திரியா, பெல்ஜியம், சிலி, செக் குடியரசு, பின்லாந்து, பிரான்ஸ், ஜெர்மனி, இத்தாலி, ஜப்பான், லாத்வியா, லிதுவேனியா, ஸ்லோவாகியா, பிரிட்டன், அமெரிக்கா உள்ளிட்ட 14 நாடுகளின் செயற்கைக்கோள்களும் அடங்கும். பி.எஸ்.எல்.வி.யைச் செலுத்து வாகனத்தின் மொத்த எடை 955 கிலோகிராம். பூமியைத் துல்லியமாகக் கண்காணிக்கவும், தொலையுணர்வு சேவைகளை வழங்கவும் கார்டோசாட்-2 செயற்கைக்கோளை அனுப்பியிருக்கிறது இஸ்ரோ. இந்தச் செயற்கைக்கோள் ஐந்தாண்டுகளுக்குத் தொலையுணர்வு சேவைகளை வழங்கும்.  

### பயன்பாடு
சாலைப் போக்குவரத்து கண்காணிப்பு, நீர் விநியோகம், நிலத் தகவல் அமைப்பு, புவி சார் தகவல் அமைப்பு உள்ளிட்ட பயன்பாடுகளுக்கு இந்தச் செயற்கைக்கோள் உதவும் என்று இஸ்ரோ தெரிவித்திருக்கிறது.
# முதுகெலும்புள்ள உயிரிகளுக்கான அருங்காட்சியகம்



**முதுகெலும்புள்ள உயிாிகளுக்கான அருங்காட்சியகம்** (*Museum of Vertebrate Zoology*) பெர்க்லி கலிஃபோர்னியா பல்கலைகழகத்திலுள்ள இயற்கை வரலாற்று அருங்காட்சியகமாகும். 1908 ஆம் ஆண்டில் தொல்பொருள் அறிஞர் அன்னி மாண்டேக் அலெக்சாண்டரால் இந்த அருங்காட்சியகம் நிறுவப்பட்டது. அலெக்சாந்தர், உயிரியலாளர் ஜோசப் கிரின்னலை அருங்காட்சியக இயக்குனராகப் பரிந்துரைததார். ஜோசப் கிரின்னல் 1939 இல் இறக்கும்வரை அப்பொறுப்பில் இருந்தார்.  

அமெரிக்க ஐக்கிய நாடுகளின் பிற முக்கிய இயற்கை வரலாற்று அருங்காட்சியகங்களுடன் ஒப்பிடுகையில், மேற்குக் கடற்கரைப் பகுதியில் முதுகெலும்பு உயிரியல் மற்றும் பரிணாம வளர்ச்சி பற்றிய ஆய்வுக்கு இந்த அருங்காட்சியகம் மிக முக்கியமாகவும் அதிகாரம் மையமாகவும் மாறியது. இது பாலூட்டிகள், பறவைகள், நீர் ஊற்றுக்கள் மற்றும் ஊர்வனவற்றின் மிகப்பெரிய ஆராய்ச்சி மையங்களுல் ஒன்றாகும், இந்த அருங்காட்சியகம், யூ. சி. பெர்க்லி வளாகத்தில், பள்ளத்தாக்கு உயிரி அறிவியல் கட்டிடத்தின், 3 வது மாடியில் 3101 ஆம் அறையில் அமைந்துள்ளது.